SAWAD MTC KTC ซิ่งต่อไหม
ในช่วง 1-2 เดือนที่ผ่านมา หุ้นกลุ่มไฟแนนซ์วิ่งขึ้นมากันคึกคักมาก ๆ แตกต่างจากช่วงก่อนหน้านี้ หากดูจากกราฟ ราคาหุ้นเป็นขาลงชัดเจน
ในช่วง 1-2 เดือนที่ผ่านมา หุ้นกลุ่มไฟแนนซ์วิ่งขึ้นมากันคึกคักมาก ๆ แตกต่างจากช่วงก่อนหน้านี้ หากดูจากกราฟ ราคาหุ้นเป็นขาลงชัดเจน
13 ธ.ค. 2565

ในช่วง 1-2 เดือนที่ผ่านมา
หุ้นกลุ่มไฟแนนซ์วิ่งขึ้นมากันคึกคักมาก ๆ
แตกต่างจากช่วงก่อนหน้านี้ หากดูจากกราฟ ราคาหุ้นเป็นขาลงชัดเจน
เริ่มจาก SAWAD ราคาหุ้นได้ลงมายังจุดต่ำสุดในรอบเกือบ 3 ปี ที่ระดับ 39.75 บาท เมื่อวันที่ 11 ต.ค. 65
ก่อนที่ราคาหุ้นจะค่อย ๆ ปรับขึ้นมาต่อเนื่อง
และล่าสุด เมื่อวันศุกร์ที่ผ่านมา ปิดที่ระดับ 49.75 บาท หรือในรอบ 2 เดือน ราคาหุ้นวิ่งขึ้นมา 20%
ระหว่างที่ราคาวิ่งขึ้นในรอบ 2 เดือน
ราคาหุ้นได้ปรับฐานเล็ก ๆ สองครั้ง
คือช่วงที่ขึ้นมาแตะ 43.50 บาท และที่ระดับ 44.75–45.00 บาท
แต่หลังจากนั้นราคาได้วิ่งขึ้นมาตลอด หรือปิดในแดนบวกเกือบจะทุกวัน
SAWAD มีแนวต้านทางจิตวิทยาที่บริเวณ 50.00 บาท และในทางเทคนิคจะอยู่ที่ 52.50–52.75 บาท
ส่วนราคาเป้าหมายของ SAWAD อยู่ระหว่าง 48.00–63.00 บาท
และมีค่าเฉลี่ยอยู่ระหว่าง 52.00-55.00 บาท
หากดูจากสัญญาณเทคนิค และราคาเป้าหมายของ SAWAD จะพบว่าอัพไซด์เริ่มจำกัด
สิ่งที่ต้องระวังคือ กลุ่มนักลงทุนที่เข้ามาเก็บหุ้นอาจจะมีการดักขายทำกำไรก่อนถึงแนวต้านสำคัญ
ดังนั้น หากจะดักซื้อ น่าจะรอจังหวะย่อตัว จะปลอดภัยกว่า
มาดู MTC กันบ้าง
ในช่วง 2 เดือนที่ผ่านมา ราคาหุ้น MTC ค่อนข้างร้อนแรงไม่ได้แพ้ SAWAD
หรือวิ่งขึ้นมาแล้วประมาณ 20% เช่นกัน
จากระดับ 32.50 บาท มาปิดที่ 39.00 บาท เมื่อวันศุกร์ที่ผ่านมา (9 ธ.ค.)
ช่วงที่ราคาหุ้น MTC วิ่งขึ้นมา มีการปรับฐานเล็ก ๆ จำนวน 2 ครั้งเช่นกัน และเป็นช่วงเวลาตรงกันกับหุ้น SAWAD
หลังการปรับฐานครั้งที่สอง ราคาหุ้น MTC วิ่งขึ้นมาต่อเนื่อง
แนวต้านด้านจิตวิทยาของ MTC คือระดับ 40.00 บาท
ส่วนทางเทคนิคอยู่บริเวณ 43.75–44.25 บาท
และหากผ่านด่านทางเทคนิคไปได้ จะมีแนวต้านถัดไปอยู่ที่ 50.00-51.00 บาท
ตอนที่ MTC แจ้งผลประกอบการงวดไตรมาส 3/65 ออกมา
โบรกฯ ส่วนใหญ่ปรับลดคำแนะนำสำหรับการลงทุนใน MTC ลงมาเป็น “ถือ” และ “ขาย”
ทว่า ล่าสุด คำแนะนำเริ่มปรับเปลี่ยนอีกครั้ง หลังมีปัจจัยบวกเข้ามาหนุนหุ้นกลุ่มไฟแนนซ์ ทำให้บางโบรกฯ เริ่มเปลี่ยนคำแนะนำมาเป็น “ซื้อ”
เช่น บล.แลนด์ แอนด์ เฮ้าส์ ให้ราคาเป้าหมายไว้ 55.00 บาท
บล.เคจีไอ (ประเทศไทย) คงราคาไว้ที่ 53.00 บาท, บล.โกลเบล็ก ให้ราคาไว้ที่ 49.00 บาท
และ บล.ทรีนีตี้ ยังคงราคาเป้าหมายระดับ 47.00 บาท
หากดูจากสัญญาณเทคนิค และราคาเป้าหมายควบคู่กัน
MTC ยังพอมีอัพไซด์ค่อนข้างมากพอสมควร
แต่ด่านแรกต้องผ่าน 40.00 บาทให้ได้ก่อน หากผ่านไม่ได้ มีโอกาสที่ราคาหุ้นจะย่อตัวลงไป และมีแนวรับบริเวณ 37.75–36.25 บาท
มาถึง บัตรกรุงไทย หรือ KTC
เป็นอีกหุ้นไฟแนนซ์ที่ราคาวิ่งซิ่งขึ้นมาควบคู่กับ SAWAD และ MTC
ราคาหุ้นหลังลงมาแตะ 54.00 บาท ในช่วงวันที่ 11 ต.ค.ที่ผ่านมา
หลังจากนั้น ได้วิ่งขึ้นต่อเนื่อง และมาทำระดับสูงสุดที่ 60.00 บาท ที่ถือเป็นแนวต้านใหญ่ แนวต้านสำคัญ และดูเหมือนว่าจะผ่านไปได้ค่อนข้างยากมาก ๆ
แต่หากผ่านขึ้นมาได้ จะมีแนวต้านถัดไปอยู่ไม่ห่างกันมากนัก คือ 60.50–61.50 บาท
และเชื่อว่า มีนักลงทุนหลายคน น่าจะยังติดหุ้น KTC ไว้ตรงนี้อยู่พอสมควร
เว้นแต่จะมีการเข้าไปดักซื้อเพื่อถัวเฉลี่ย หรือดึงต้นทุนให้ลดลงมา
ราคาเป้าหมายของโบรกฯ ที่วิเคราะห์ KTC ไว้
อยู่ระหว่าง 68.00–74.00 บาท
มาลุ้นกันว่าทั้งสามหุ้นไฟแนนซ์ที่ว่านี้
หุ้นตัวไหนจะผ่านแนวต้านสำคัญได้ก่อน
และคาดว่าหากมีตัวใดตัวหนึ่งผ่านขึ้นมาได้นั้น
อีกสองตัวน่าจะผ่านได้เช่นกัน